LIITE

YHTENÄINEN ASIAKIRJA

”Zagorski mlinci”

EU-nro: PGI-HR-02315-19.6.2017

SAN ( ) SMM ( X )

1. Nimi

”Zagorski mlinci”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 2.3 – Leipä, leivonnaiset, kakut, konditoriatuotteet, keksit ja muut leipomotuotteet

3.2 Kuvaus 1 kohdassa nimetystä tuotteesta

”Zagorski mlinci” tarkoittaa leipomotuotteita, jotka on valmistettu tyypin 550 hienosta vehnäjauhosta, vedestä ja suolasta. Taikina valmistetaan ja sen jälkeen kaulitaan ja venytetään käsin ohueksi, enintään 2,5 millimetriä paksuksi levyksi. Levy leikataan suorakaiteen muotoisiksi kappaleiksi, jotka paistetaan kahdesti kuumalla hellalevyllä ja joiden annetaan sen jälkeen kuivua täysin.

Lopputuote, ”Zagorski mlinci”, on ohut suorakaiteen muotoinen, reunoiltaan mahdollisesti epätasainen paistos, jonka väri vaihtelee valkoisesta keltaiseen. Sen kuori on tasainen, paikoin hieman koholla. Kuoressa on tuotteelle ominaisia, osin hiiltyneitä kohoumia, joiden väri vaihtelee vaaleanruskeasta ruskeaan ja mustaan. Kohoumat johtuvat taikinan kuplimisesta paistamisen aikana.

Ennen kuin ”Zagorski mlinci” syödään, se murretaan käsin pienemmiksi paloiksi, jotka liotetaan kiehuvassa vedessä ja jätetään sen jälkeen lepäämään joksikin aikaa. Tämän jälkeen palat huuhdellaan ja sekoitetaan perinteisesti kuumaan paistinrasvaan ennen tarjoilua.

”Zagorski mlincin” laatuvaatimukset

Muoto Suorakaiteen muotoinen, reunat voivat olla epätasaiset. Pinta Tasainen, paikoin koholla; paikoin tuotteelle ominaisten, osittain palaneiden kohoumien peitossa, mikä johtuu taikinan kuplimisesta paistamisen aikana. Väri Vaihtelee vehnäjauhotaikinalle luonteenomaisesti valkoisesta keltaiseen; tuotteelle luonteenomaisten, osittain palaneiden kohoumien väri vaihtelee vaaleanruskeasta ruskeaan ja mustaan. Koostumus Hauras ja helposti rikkoutuva.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Zagorski mlincin” valmistamiseen tarvitaan tyypin 550 hienoja vehnäjauhoja, meri- tai vuorisuolaa ja vettä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Zagorski mlincin” tuotannon on tapahduttava kokonaan, aina taikinan valmistuksesta leipomiseen ja tuotteen lepuutukseen, 4 kohdassa määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Zagorski mlinci” on tuotteelle luonteenomaisesti suorakaiteen muotoinen. Tämä helposti tunnistettavissa oleva muoto syntyy, kun ohueksi kaulittu taikina leikataan muotoonsa ennen paistamista. Koska kyseessä on hauras lopputuote, ”Zagorski mlinci” lohkeaa ja murtuu helposti, jos sitä ei käsitellä asianmukaisesti. Jos esipakkaamattomia (ilman käärettä olevia) lopputuotteita kuljetettaisiin tai ne uudelleenpakattaisiin, tuote saattaisi hajota kokonaan tai sille ominainen suorakaiteen muoto saattaisi rikkoutua. Sen varmistamiseksi, että lopputuote säilyttää sille ominaisen suorakaiteen muotonsa ja ettei tuote sitkisty siihen imeytyvän kosteuden vuoksi, ”Zagorski mlinci” pakataan heti valmistuksen jälkeen 4 kohdassa määritellyllä maantieteellisellä alueella. Näin varmistetaan, että markkinoille saatettavan tuotteen alkuperäinen laatu ja ominaispiirteet säilyvät muuttumattomina.

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

”Zagorski mlincin” maantieteellinen tuotantoalue kattaa Hrvatsko Zagorjen alueen eli Krapina-Zagorjen maakunnan koko alueen, Varaždinin maakunnan koko alueen ja ne Zagrebin maakunnan alueet, jotka rajautuvat Krapina-Zagorjen ja Varaždinin maakuntiin, erityisesti seuraavat kunnat: Brdovec, Marija Gorica, Pušća, Dubravica, Luka, Jakovlje, Bistra ja Bedenica.

5. Yhteys maantieteelliseen alueeseen

”Zagorski mlincin” ja rajatun maantieteellisen alueen välinen yhteys perustuu tuotteen maineeseen, perinteiseen valmistusmenetelmään eli siihen erityiseen tapaan, jolla tuote valmistetaan, nykypäivään saakka säilyneeseen reseptiin ja maantieteellisen alueen erityispiirteisiin.

Hrvatsko Zagorjen maatilat ovat perinteisesti olleet pieniä ja alueen ihmiset köyhiä. Ravinto koostuikin lähinnä niistä aineksista, joita ihmiset tuottivat itse. Koska vehnäjauhoja oli aina saatavilla, niistä valmistettiin erilaisia taikinoita, jotka sitten keitettiin tai paistettiin.

Kaikilla kotitalouksilla oli Zagorjessa puuhella ruoanlaittoa varten, ja ”Zagorski mlinci” paistettiinkin hellalevyllä.

Hrvatsko Zagorjen alue haluaa kehittää matkailualaansa, ja yksi alueen vahvimmista valteista on sen rikas ruokaperinne, joka perustuu perinteisiin paikallisiin erikoisuuksiin, joiden joukossa ”Zagorski mlincillä” on merkittävä asema. Se seikka, että kroatiankielinen sana ”mlinac” (tai ”mlinec” tyypillisellä paikallisella kajkaavin murteella) voidaan jäljittää 1600-luvulle, jolloin se merkitsi ohueksi kaulittua taikinalevyä (J. Ivanišević, 2011, iće & piće -aikakauslehti, Zagreb), osoittaa, että ”mlinciä” on valmistettu ja laitettu ruoaksi Hrvatsko Zagorjessa vuosisatojen ajan.

Yksinkertainen Zagorski mlinci -resepti, joka sisältää ainoastaan jauhoja, suolaa ja vettä, on kulkeutunut sukupolvelta toiselle Hrvatsko Zagorjessa tähän päivään saakka. Vaikka ”Zagorski mlinci” on perinteinen Hrvatsko Zagorjen alueen tuote, sitä valmistellaan myös muualla Kroatiassa, joskaan ei kovin usein. Tuolloin se sisältää aina munia.

Sen lisäksi, että resepti on perinteinen, ”Zagorski mlincin” taikinan valmistus vaatii erityistä taitoa. Kauliminen aloitetaan isolla leivonta-alustalla, perinteisesti keittiönpöydällä, jonka jälkeen – myös nykyisin, entisaikojen tapaan – taikinaa venytetään pelkästään käsin. Tämä edellyttää erityistaitoja ja kokemusta, koska on olennaisen tärkeää, että taikina venytetään mahdollisimman ohueksi ja tasaiseksi ja enintään 2,5 mm:n paksuiseksi. Taikina venytetään suuriksi levyiksi sen mukaan, kuinka suuri alusta (pöytä) on käytettävissä. Taikinaa olisi venytettävä niin paljon, että sen reunat roikkuvat pöydän reunojen yli. Tämä on lähes mahdotonta tehdä ilman erityistaitoja, sillä taikina repeytyy helposti. Tällaiset filotaikinan kaltaiset taikinat kuuluvat tyypillisesti kroatialaiseen keittiöperinteeseen, varsinkin Hrvatsko Zagorjen alueella, jossa tämä taito on siirtynyt sukupolvelta toiselle.

”Zagorski mlincin” luonteenomainen ulkonäkö ja hauraus johtuvat erityisestä tavasta paistaa taikinaa tasaisilla tai kaarevilla hellalevyillä korkeintaan muutaman minuutin ajan. Leipuri tietää taitoonsa ja kokemukseensa perustuen, milloin paistos on valmis. ”Zagorski mlinci” paistetaan perinteiseen tapaan tasaisilla tai kaarevilla hellalevyillä, aivan kuten ennen vanhaan puuhelloilla Hrvatsko Zagorjen kotitalouksissa. Toinen ”Zagorski mlincin” erityispiirre on paistaminen kahdesti ja lepuuttaminen kunkin paistokerran jälkeen. Ensimmäinen paistokerta ja lepuutus poistaa taikinasta kosteutta, kun taas toinen paistokerta viimeistelee paiston ja ”mlinci” saa sille luonteenomaiset palaneet kohoumat. Tämä on tyypillinen ”Zagorski mlincin” valmistusmenetelmä, vastakohtana samantyyppisen taikinan paistolle tavallisessa uunissa, grillissä, leivinuunissa tai metallisen kuvun alla.

Koska aterialla ”Zagorski mlinci” perinteisesti tarjoillaan paistetun siipikarjanlihan kanssa, lähes kaikissa kirjallisissa lähteissä, joissa mainitaan ruokalajina tarjottava ”Zagorski puran”, kerrotaan sen lisäkkeenä olevan ”Zagorski mlinciä”. Molemmat kuuluvat tärkeimpiin Hrvatsko Zagorjen aitoihin tuotteisiin, ja ne mainitaan käytännössä katsoen kaikissa Hrvatsko Zagorjen alueen matkailua ja gastronomiaa, tai aluetta yleensä, käsittelevissä julkaisuissa. Yhdessä tarjoiltuina ne muodostavat Hrvatsko Zagorjen päätuotteen, joka tunnetaan yleensä nimellä ”Zagorski puran s mlincima” (”Zagorski puran””mlincin” kera).

”Mlinciä” sisältävä kalkkunaresepti löytyy Krapina-Zagorjen matkailun edistämiskeskuksen artikkelista ”Okusi i mirisi plemićkih gozbi”. Artikkelin mukaan Zagorjen perinteinen klassikkoruoka on ”paistettu kalkkuna”, joka tarjoillaan ”mlincin” kera. Näiden kahden tuotteen ja Hrvatsko Zagorjen alueen väliseen yhteyteen viitataan myös artikkelissa ”Moćni okusi kraljevskih i pučkih jela”, joka on julkaistu Pohjois- ja Keski-Kroatiaa käsittelevässä opaskirjassa: ”Turkey with ”mlinci” epitomises the cuisine of Hrvatsko Zagorje” (Ž. Žutelja, 2011, teoksessa: Kontinentala Hrvatska, vuoden 2011 opaskirja, EPH media d.o.o.).

Kuuden perättäisen vuoden aikana on järjestetty laajalti tunnettu messutapahtuma ”100 % Zagorsko”, jossa esitellään, myydään ja edistetään Hrvatsko Zagorjen perinteistä maataloustuotantoa. Yksi messuilla esitellyistä perinteisistä tuotteista on ollut ”Zagorski mlinci” (100 % Zagorsko, 2011, messuesite, Sajamska izložba Krapinsko – zagorske županije, luettelo näytteilleasettajista).

Ruoanlaittokilpailussa ”Chtef – Zagorski chef” osallistujat käyttävät Hrvatsko Zagorjesta peräisin olevia perinteisiä ainesosia valmistaakseen innovatiivisia ja luovia ruokalajeja. Kilpailu kokoaa yhteen Hrvatsko Zagorjen keittiön parhaimmat piirteet ja alueen perinteet. Vuoden 2014 Chtef – Zagorski chef -kilpailussa keskityttiin ”Zagorski mlincin” valmistukseen.

”Zagorski mlincin” erityisestä luonteesta, reseptistä, valmistuksen edellyttämistä taidoista ja yhteydestä Hrvatsko Zagorjen alueeseen kerrotaan myös artikkelissa ”Milostive ne mijese mlince … ali ih rado jedu”, joka on julkaistu perinteistä keittiötä käsittelevässä osiossa (”Tradicijska kuhinja”) eräässä Kroatian johtavista gastronomiaan keskittyvistä aikakauslehdistä. Jo otsikko ”Rouva ei vaivaa taikinaa … mutta syö kyllä mlinciä” antaa ymmärtää, että ”mlincin” valmistus edellytti erityistä taitoa, jota kaupungeissa ei ollut. Artikkelissa kuvataan myös ”Zagorski mlincin” ja Hrvatsko Zagorjen alueen välistä yhteyttä. ””Mlinicille” valikoitui ”mielitietty” jo kauan aikaa sitten. Kalkkuna ja ”mlinci” ovat erottamaton pari, kuten leipä ja voi. Hrvatsko Zagorjen kaunein rakkaustarina ei ole Desenicen Veronikan tarina, vaan pikemminkin tarina kalkkunasta ja ”mlincistä”. Joža Horvat on kenties kuvannut parhaiten tätä Hrvatsko Zagorjen kukkuloiden kärsivällistä pariskuntaa yksinkertaisella huudahduksella: Zagorje!” (J. Ivanišević, 2011, iće & piće -aikakauslehti, Zagreb).

”Zagorski mlincin” maine vahvistui entisestään vuonna 2012, kun tuote pääsi Krapina-Zagorjen maakunnan Hrvatsko Zagorjen alueen maataloudesta ja metsistä peräisin olevien alkuperäisten ruokien ja perinteisten ruokalajien luetteloon (Vuoden 2012 luettelo Krapina-Zagorjen maakunnan Hrvatsko Zagorjen alueen maataloudesta ja metsistä peräisin olevista alkuperäisistä ruoista ja perinteisistä ruokalajeista).

”Zagorski mlinci” on otettu kroatialaisen merkittävän kulttuuriperinnön luetteloon tieteellisessä julkaisussa ”Prirodna i antropogena osnova turizma Hrvatske” (P. Ružić ja D. Demonja, 2013, Prirodna i antropogena osnova turizma Hrvatske, Porečin maatalous- ja matkailuinstituutti).

Hrvatsko Zagorje on historiansa ja kulttuurinsa ansiosta houkutteleva matkailukohde Manner-Kroatiassa, ja se houkuttelee paljon matkailijoita myös ruokakulttuurillaan, joka perustuu perinteisiin paikallisiin tuotteisiin. ”Zagorski mlinci” mainitaan säännöllisesti useissa Hrvatsko Zagorjesta kertovissa esitteissä, ja sitä tarjoillaan käytännöllisesti katsoen kaikissa ravintoloissa ja muissa ruokapaikoissa.

Hrvatsko Zagorjen ruokakulttuuria esiteltiin Istrian International Art of Gastronomy -kongressissa, joka pidettiin Umagin kaupungissa vuonna 2012. Osanottajia kiinnosti erityisesti, miten valmistetaan ”Zagorski mlinciä””Zagorski puranin” kanssa tarjottuna. Maailman Keittiömestariliiton (World Association of Chefs Societies) puheenjohtaja keittiömestari Gissur Guðmundssonin totesikin: ””Zagorski mlinci” on ainutlaatuinen makukokemus”.

Hrvatsko Zagorjen ja ”Zagorski mlincin” välinen yhteys tulee myös esille siinä, että ”Zagorski mlinci” mainitaan ruokaoppaassa ”Vodič kroz hrvatske gastro ikone” (Kroatian gurmeeopas). Seuraava lainaus on peräisin Hrvatsko Zagorjea käsittelevästä osasta otsikon ”Zagorski mlinci” alta: ”Tällä näennäisen yksinkertaisella, kalkkunan, ankan ja hanhen kera tarjoiltavalla lisäkkeellä, on niin hyvä maine, ettei edes tarvitse kertoa sen olevan peräisin Hrvatsko Zagorjen alueelta”. Oppaassa on myös verraton kalkkunaresepti, jossa lisäkkeenä on ”mlinciä” (Gastronomadi 2007, Kroatian gurmeeopas).

”Zagorski mlincin” maine sekä tämän tuotteen ja Hrvatsko Zagorjen välinen yhteys tulivat vahvasti myös esille vuonna 2016 tehdyssä kyselyssä, johon osallistui 1 000 vastaajaa. Kyselyn mukaan 79 prosenttia kroatialaisista yhdisti ”mlincin” Hrvatsko Zagorjen alueeseen, kun taas 80 prosenttia katsoi, että ”Zagorski mlinci” on Hrvatsko Zagorjesta peräisin oleva elintarvike. Lisäksi peräti 95 prosenttia kaikista vastaajista katsoi, että ”Zagorski mlinci” tulisi mainita Hrvatsko Zagorjesta kertovissa myynninedistämismateriaaleissa, kulinaarisissa julkaisuissa ja monografioissa. Kyselyn mukaan 68 prosenttia vastaajista valitsee ”Zagorski mlincin” kaupassa, jos täytyy valita ”Zagorski mlincin” ja pelkän ”mlincin” välillä. Yli neljä viidesosaa haastatelluista oli sitä mieltä, että ”Zagorski mlinci” on tunnettu tuote Kroatiassa. Suurin osa vastaajista oli täysin samaa mieltä siitä, että ”Zagorski mlinci” maistuu hyvälle (keskiarvo 4,54 asteikolla 1–5), ja moni tuki väitettä siitä, että ”mlincin” ja Hrvatsko Zagorjen välillä on vahva yhteys (keskiarvo 4,4 asteikolla 1–5) (Hendalin markkinatutkimuskysely, 2016, Prepoznatljivost zagorskih mlinaca, Zagreb).

”Zagorski mlinciä” pidetään kaupan nimenomaan tällä nimellä, ja sitä on saatavilla käytännöllisesti katsoen kaikissa tasokkaissa kaupoissa Kroatiassa (Metro Cash&Carryn esite).

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.mps.hr/datastore/filestore/109/Izmijenjena_Specifikacija_proizvoda_Zagorski_mlinci.pdf